text: Gitte må tage ferie når daginstitutionen holder lukket
  27 september 2017 kl. 19.43
  Vejle topper listen over lukkedage i Syd- og Sønderjylland. Her er der planlagt 15,5 lukkedage på hverdage i 2017.
  Gitte Abildgaard Mathiasen har børn, der til daglig bliver passet i Søndermarkens Børnehus i Give. Det er en af de daginstitutioner i Vejle Kommune, der nogle dage om året holder lukket på almindelige hverdage.
  Derfor har Gitte Abildgaard Mathiasen valgt at holde ferie, så børnene kan blive hjemme, når der er lukket.
  For selvom kommunen skal tilbyde pasning i en fremmed børnehave, er det ikke et tilbud, som hun bryder sig om.
  - Jeg har valgt at prioritere, at det har vi ikke skullet. Det har betydet noget for os, siger hun til TV SYD.
  Men det er ikke alle, der har mulighed for at holde fri, når institutionen holder lukket. Derfor er lukkedage ikke populære hos alle forældre.
  Formanden for Børne- og Familieudvalget i Vejle Kommune, Dan Skjerning, erkender også, at 15,5 lukkedage i 2017 er lidt for mange.
  Men det er et spørgsmål om prioritering. For de lave normeringer er også med til at holde skatten nede i kommunen, forklarer Dan Skjerning til TV SYD.
  